Document ID: 32008D0037

KOMMISSIONENS AFGØRELSE
af 14. december 2007
om oprettelse af et forvaltningsorgan for Det Europæiske Forskningsråd til forvaltning af Fællesskabets særprogram »Idéer« inden for frontlinjeforskning i medfør af Rådets forordning (EF) nr. 58/2003
(EØS-relevant tekst)
(2008/37/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 58/2003 af 19. december 2002 om vedtægterne for de forvaltningsorganer, der skal administrere opgaver i forbindelse med EF-programmer (1), særlig artikel 3, stk. 1, og
ud fra følgende betragtninger:
(1)
Ved forordning (EF) nr. 58/2003 tildeles Kommissionen beføjelser til at oprette forvaltningsorganer i overensstemmelse med de generelle vedtægter, der er fastlagt i nævnte forordning, og til at uddelegere visse opgaver i forbindelse med forvaltningen af et eller flere EF-programmer til disse forvaltningsorganer.
(2)
Oprettelsen af et forvaltningsorgan skal gøre det muligt for Kommissionen at koncentrere sig om sine vigtigste aktiviteter og funktioner, som ikke kan uddelegeres, uden af den grund at miste kontrollen med og det endelige ansvar for de aktiviteter, som forvaltes af forvaltningsorganerne.
(3)
Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (2) indeholder bestemmelser om oprettelse af et europæisk forskningsråd med henblik på gennemførelse af særprogrammet »Idéer« (3). Det Europæiske Forskningsråd består af et uafhængigt videnskabeligt råd, der støttes af en specifik struktur for gennemførelsen.
(4)
Ved afgørelse 2007/134/EF af 2. februar 2007 om oprettelse af et europæisk forskningsråd (4) meddelte Kommissionen, at den ud over at oprette Det Europæiske Forskningsråd og Det Videnskabelige Råd ved et særskilt retsakt og i overensstemmelse med forordning (EF) nr. 58/2003 ville oprette en specifik struktur for gennemførelsen i form af et forvaltningsorgan.
(5)
Forvaltningen af særprogrammet »Idéer« vedrører gennemførelsen af forskningsprojekter, som ikke indebærer, at der skal træffes politiske beslutninger, og kræver stor videnskabelig og finansiel ekspertise igennem hele projektforløbet.
(6)
Der kan i forbindelse med gennemførelsen af dette program uddelegeres opgaver til et forvaltningsorgan, idet der foretages en klar adskillelse mellem på den ene side programlægningen, som fastlægges af Det Videnskabelige Råd og vedtages af Kommissionen, og på den anden side gennemførelsen, som overlades til forvaltningsorganet i overensstemmelse med principper og metoder, som fastlægges af Det Videnskabelige Råd.
(7)
En cost-benefit-analyse, som er udarbejdet til dette formål, har vist, at anvendelsen af et forvaltningsorgan til at forvalte Det Europæiske Forskningsråds aktiviteter vil være hensigtsmæssig, både ud fra et finansielt og et ikke-finansielt synspunkt.
(8)
Organet bør gennemføre sit driftsbudget i overensstemmelse med Kommissionens forordning (EF) nr. 1653/2004 af 21. september 2004 om standardfinansforordningen for forvaltningsorganer i henhold til Rådets forordning (EF) nr. 58/2003 om vedtægterne for de forvaltningsorganer, der skal administrere opgaver i forbindelse med EF-programmer (5).
(9)
Foranstaltningerne i denne afgørelse er i overensstemmelse med udtalelse fra Forvaltningsorganudvalget -
TRUFFET FØLGENDE AFGØRELSE:
Artikel 1
Oprettelse af organet
1. Til forvaltning af Fællesskabets aktivitet inden for forskning oprettes der et forvaltningsorgan (i det følgende benævnt »organet«), hvis vedtægter er fastlagt i forordning (EF) nr. 58/2003.
2. Organets navn er »Forvaltningsorganet for Det Europæiske Forskningsråd«.
Artikel 2
Hjemsted
Organet har hjemsted i Bruxelles.
Artikel 3
Varighed
Organet oprettes for en periode, der begynder den 1. januar 2008 og slutter den 31. december 2017.
Artikel 4
Formål og opgaver
1. Organet skal som led i Det Europæiske Fællesskabs syvende rammeprogram for forskning, teknologisk udvikling og demonstration (2007-2013) oprettet ved afgørelse nr. 1982/2006/EF udføre følgende opgaver:
-
forvalte faser af specifikke projekter - som fastlagt i afgørelsen om uddelegering af opgaver til organet - i forbindelse med gennemførelsen af særprogrammet »Idéer« på grundlag af Rådets afgørelse 2006/972/EF (6) og det af Det Videnskabelige Råd fastlagte og af Kommissionen vedtagne arbejdsprogram samt gennemføre den nødvendige kontrol, idet organet træffer de relevante beslutninger i de tilfælde, hvor Kommissionen har tildelt det beføjelser hertil
-
vedtage budgetgennemførelsesakter for indtægter og udgifter samt i de tilfælde, hvor Kommissionen har tildelt det beføjelser hertil, træffe alle andre dispositioner, der er nødvendige for at forvalte særprogrammet »Idéer«, særlig i forbindelse med tildeling af tilskud og kontrakter
-
indsamle, analysere og fremsende til Kommissionen og Det Videnskabelige Råd alle de oplysninger, der er nødvendige for at sikre gennemførelsen af EF-programmet.
2. I Kommissionens afgørelse om uddelegering af opgaver til organet fastlægges i detaljer alle de opgaver, der overdrages til organet, og afgørelsen tilpasses de eventuelle yderligere opgaver, som overdrages til organet. Afgørelsen sendes til Forvaltningsorganudvalget til orientering.
Artikel 5
Organisationsstruktur
1. Organet forvaltes af en styringskomité og en direktør, som udpeges af Kommissionen.
2. Medlemmerne af styringskomitéen udnævnes for to år.
3. Direktøren for organet udnævnes for fire år.
4. Styringskomitéens medlemmer og direktøren kan genudnævnes.
Artikel 6
Tilskud
Organet modtager tilskud over De Europæiske Fællesskabers almindelige budget; tilskuddet tages fra bevillingen til særprogrammet »Idéer«, jf. artikel 4, stk. 1.
Artikel 7
Tilsyn og rapportering
Organet er underlagt Kommissionens kontrol og skal regelmæssigt aflægge rapport om gennemførelsen af det program, det skal forvalte, på de betingelser og med den hyppighed, der fastsættes i fuldmagtsdokumentet.
Artikel 8
Gennemførelse af driftsbudgettet
Organet gennemfører sit driftsbudget i overensstemmelse med bestemmelserne i forordning (EF) nr. 1653/2004.
Udfærdiget i Bruxelles, den 14. december 2007.

Labels: 7
4
15